امارت سسلی

امارات سسلی جزیرہ سسلی (صقلیہ) ، جہڑا اج کل دکھنی اٹلی اے ، چ ۹۶۵ء توں ۱۰۷۲ء تک قائم رہن آلی اک اسلامی ریاست سی ۔

## سسلی تے پہلی [[عرب]] چڑھائی

سن ۵۳۵ء چ بازنطینی سلطنت دے شہنشاہ جسٹینین I نے سسلی تے قبضہ کر کے اسنوں اک بازنطینی صوبہ بنا لئیا تے سسلی دی تریخ چ یونانی بولی دوجی واری پورے جزیرے چ جانی جان لگی ۔ 
جداں ای بازنطینی سلطنت دی سسلی تے گرفت کمزور ہوئی ، خلیفہ عثمان دیاں عرب فوجاں نے ۶۵۲ء چ سسلی تے چڑھائی کر دتی ۔ پر ایہہ پہلا حملہ تھوڑے چر دا سی تے چھیتی ای عرب واپس پرت گئے ۔ ستویں صدی عیسوی دے اخیر چ بنو امیہ دی اتلے افریقہ چ فتوحات چ قرطاجنہ دے شہر تے بندرگاہ تے مسلماناں دے قبضے نال ایتھے اینہاں نے بحری جہاز بنان دے کارخانے قائم کیتے تے نالے اینہاں نوں اگلے حملےآں لئی اک ودھئیا تھاں لبھ گئی ۔

سن ۷۰۰ء دے آلے دوالے عرباں نے پنٹیلیریا دے جزیرے تے مل مار لئیا ، جہڑا کہ اینہاں دے وچکار نااتفاقی دی وجہ بنئیا تے اس نال سسلی عرباں دے اگلے حملےآں توں بچئیا رہئیا ۔ تے حملےآں دی بجائے سسلی دے بازنطینیاں حکمراناں نال تجارتی معاہدے کیتے گئے تے عرب تاجراں نوں سسلی دی بندرگاہاں تے مال لیجان دی اجازت مل گئی ۔ سسلی تے اسلامی بحری بیڑے نے ۷۰۳ء ، ۷۲۸ء ، ۷۲۹ء ، ۷۳۰ء ، ۷۳۱ء ، ۷۳۳ء تے ۷۳۴ء چ کیتے تے آخری دو حملےآں چ ایتھے دے بازنطینی گورنر نال مذاکرات کیتے گئے ۔

سسلی نوں فتح کرن دی پہلی حقیقی مہم ۷۴۰ء چ ترتیب دتی گئی ، ایس سال مسلمان شہزادے حبیب ، جس نے ۷۲۸ء آلے حملے چ وی حصہ لئیا سی ، نے سیراکوس شہر تے قبضہ کر لئیا تے پورے جزیرے نوں فتح کرن لئی تیار سی کہ اسنوں تیونس چ بربر بغاوت پاروں واپس پرتنا پئیا ۔ ۷۵۲ء چ سسلی تے اک دوجے حملے دا مقصد صرف سیراکوس شہر دی حفاظت سی ۔

## ایفیمیئس دی بغاوت

۸۲۶ء چ سسلی دے بازنطینی بیڑے دے کمانڈر ایفیمیئس نے اک نن نال زبردستی ویاہ کیتا ۔ شہنشاہ مشائیل II نوں اس گل دا پتہ لگا تے اسنے جنرل کونسٹنٹائن نوں حکم دتا کہ اوہ ایس ویاہ نوں ختم کروائے تے ایفیمیئس دی نک کٹے ۔ ایفیمیئس بغاوت تے اتر آئیا تے کونسٹنٹائن نوں قتل کر کے سیراکوس شہر تے مل مار لئیا ، تے بعد چ شکست کھا کے اتلے افریقہ ول نس گئیا ۔ اس نے جان دی امان تے جنرل دے عہدے دے بدلے تیونس دی اغالبہ حکومت دے امیر ذیادۃ اللہ نوں سسلی دی حکومت دی پیشکش کیتی ۔ تے عرب ، بربر ، اندلسی ، کریٹی تے فارسی مسلماناں تے مشتمل فوج اس مہم تے بھیجی گئی ۔

امیر ذیادۃ اللہ نے سسلی دی فتح تے امادگی ظاہر کیتی تے ایہہ مہم اک ۷۰ سالہ بڈھے قاضی اسد ابن الفرات دے سپرد کیتی تے وعدہ کیتا کہ اوہ سالانہ خراج دے بدلے سسلی دی حکومت ایفیمیئس دے حوالے کر دے گا ۔

قاضی اسد نے ایتھے آکے جزیرے دا دکھنی حصہ فتح کر لئیا تے سیراکوس شہر دا محاصرہ کر لئیا ۔ اک سال دے محاصرے مگروں اسدے دستے پالرمو توں بھیجی گئی وڈی فوج نوں شکست دین دے قابل ہو گئے ، جس نوں ونیتی بیڑے دی مدد وی حاصل سی ۔

## امارت دے طور تے ویلا

سسلی تے تیونس دے بنو غالب ٹبر تے مصر دی سلطنت فاطمیہ نے وارو واری حکومت کیتی ۔ بازنطینیاں نے اک وقتی نااتفاقی دا فیدہ چکدے ہوئے جزیرے دے چڑھدے حصے تے کئی سال تک مل ماری رکھئیا ۔

ایتھے دی اک مقامی بغاوت توں ختم کرن دے بعد فاطمی خلیفہ اسماعیل المنصور نے حسن الکلبی (۹۶۴ء-۹۴۸ء) نوں سسلی دا امیر مقرر کر دتا ۔ 
اسنے مسلسل بغاوت کردے بازنطینیاں نوں کامیابی نال قابو کیتا تے ایتھے کلبی ٹبر دی حکومت دی نیہہ رکھی ۔

دکھنی اٹلی تے کلبی حکومت دے حملے ۱۱ویں صدی عیسوی تک جاری رہے تے ۹۸۲ء چ اس حکومت نے مقدس رومی سلطنت دے شہنشاہ آٹو II دی قیادت ہیٹھ جرمن فوج نوں کلابریا چ کروٹون دے لاگے شکست دتی ۔ امیر یوسف الکلبی (۹۹۸ء-۹۹۰ء) دے ویلے توں امارت سسلی دا ہولی ہولی زوال شروع ہو گئیا ۔ الاخل (۱۰۳۷ء-۱۰۱۷ء) دے عہد چ کلبی ٹبر چ اختلافات شدید ہو گئے تے ٹبر دے مختلف گروہ اپنے آپ نوں کدی بازنطینی سلطنت تے کدی تیونس دی زیری حکومت نال منسلک کر لیندے ۔ امیر جسن الشمس (۱۰۵۳ء-۱۰۴۰ء) دے ویلے جزیرہ سسلی کئی نکیاں نکیاں حریف ریاستاں چ ونڈ ہو گئیا ۔
## ہور ویکھو

*سلطنت فاطمیہ

## حوالے

*ڈینس مارک سمتھ (۱۹۶۸ء) سسلی دی تریخ:قرون وسطی دی اٹلی ؛ لندن ۔
*راجر دوم ۔ انسائیکلوپیڈیا برٹانیکا ۔

گٹھ:امارتاں
گٹھ:سسلی
گٹھ:اٹلی
گٹھ:اطالوی بادشاہتاں
گٹھ:اٹلی دی تریخ
گٹھ:سلطنتاں
گٹھ:مسلم سلطنتاں
گٹھ:افریقہ دیاں سلطنتاں
گٹھ:تریخ
گٹھ:ایشیا دی تریخ
گٹھ:تریخ اسلام
گٹھ:یورپ
گٹھ:یورپی سلطنتاں
گٹھ:عرب
گٹھ:افریقہ
گٹھ:مصر
گٹھ:مصر دیاں بادشاہتاں
گٹھ:یورپ دیاں مسلم ریاستاں
گٹھ:یورپ دی تریخ
گٹھ:یورپ دے سابق مسلمان دیس